Temir yo‘lni kesib o‘tayotgan 82 yoshli fuqaroni poyezd urib ketdi

Namangan viloyatida temir yo‘lni kesib o‘tayotgan fuqaroni poyezd urib ketdi. Bu haqda O‘zbekiston Respublikasi IIV huzuridagi Tergov departamenti xabar bermoqda.
Bugun, 2019 yil 2 dekabr kuni, soat 05:50larda elektrovoz mashinisti 28 yoshli A.Sh. boshqaruvidagi 1230-sonli yuk poyezdini Namangan viloyati Pop tumani hududidan o‘tuvchi «Qo‘shminor-Pop» temir yo‘l oralig‘ining 115-km. 1-piketida harakatlantirib ketayotgan vaqtida temir yo‘lni kesib o‘tayotgan piyoda 82 yoshli T.M.ni urib yuborganligi natijasida T.M. hodisa joyida vafot etgan.
1230-sonli yuk poyezdi soat 05:50da to‘xtab, soat 06:37da o‘z yo‘nalishi bo‘yicha harakatlanib ketgan.
Hozirda hodisa sodir bo‘lgan joyda tergov-tezkor guruhi ishlamoqda va hodisa sabablari o‘rganilmoqda.
“Hurmatli fuqarolar! Sizdan temir yo‘l yaqinida harakatlanayotganingizda yoki yo‘lni kesib o‘tayotganingizda belgilangan yo‘l harakati qoidalariga rioya qilishingizni so‘raymiz”, - deyiladi Tergov departamenti xabarida.